31979R2931
L 334/8
JURNALUL OFÍCIAL AL UNIUNII EUROPENE
REGULAMENTUL (CEE) NR. 2931/79 AL CONSILIULUI
din 20 decembrie 1979
privind asistența la exportul de produse agricole care pot beneficia de un tratament special la importul într-o țară terță
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
întrucât produsele agricole pot beneficia, în anumite cazuri, de un tratament special la importul într-o țară terță, în cazul în care sunt conforme cu anumite specificări și/sau condiții de preț; întrucât trebuie realizată o cooperare administrativă între autoritățile țării terțe importatoare și cele ale Comunității pentru a asigura aplicarea corectă a unui astfel de sistem; întrucât, în acest scop, produsele trebuie să fie însoțite de un certificat emis în Comunitate;
întrucât, pentru a respecta condițiile de preț, trebuie să se țină seama de regimul de restituiri la export; întrucât modalitățile respectivului regim se stabilesc în conformitate cu procedura definită în articolul 26 din Regulamentul (CEE) nr. 2727/75 al Consiliului din 29 octombrie 1975 privind organizarea comună a pieței în sectorul cerealelor (1), modificat ultima dată de Regulamentul (CEE) nr. 1547/79 (2), și în alte articole corespunzătoare din alte regulamente privind organizarea comună a pieței; întrucât modalitățile de aplicare a măsurilor prevăzute în prezentul regulament trebuie să fie stabilite în conformitate cu aceeași procedură,
ADOPTĂ PREZENTUL REGULAMENT:
Articolul 1
(1) La exportul produselor agricole care, în conformitate cu acordurile încheiate de către Comunitate, pot beneficia de un tratament special la importul într-o țară terță atunci când sunt respectate anumite condiții, autoritățile competente ale statelor membre eliberează, la cerere și după controalele de rigoare, un document care să certifice îndeplinirea condițiilor.
(2) Normele de aplicare a prezentului regulament se stabilesc în conformitate cu procedura definită în articolul 26 din Regulamentul (CEE) nr. 2727/75 și în articolele corespunzătoare din alte regulamente privind organizarea comună a pieței.
Articolul 2
Prezentul regulament intră în vigoare în ziua următoare publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 1979.